It-tiri lejn l-Avukat Chircop kienu sparati minn distanza ta' bejn metru u metru nofs Vince Muscat il-Koħħu dalgħodu qed ikompli jixhed fil-kumpilazzjoni kontra l-aħwa Robert u Adrian Agius, magħrufin bħala Ta' Maksar, kontra Jamie Vella u George Degiorgio ċ-Ċiniż. L-erba' rġiel huma akkużati bil-qtil tal-ġurnalista Daphne Caruana Galizia fl-2017 u tal-Avukat Carmel Chircop fl-2015. Bħalma seħħ f'seduti oħra, il-Qorti tordna li l-ismijiet kollha li jsemmi Muscat li mhumiex involuti fil-każ ma jixxandrux wara li saret talba mill-Prosekuzzjoni. L-Avukat George Camilleri mill-Uffiċċju tal-Avukat Ġenerali jistaqsi lix-xhud fuq il-qtil tal-2015. Jibda jirrakkonta kif kien mar fit-tinda tal-patata f'Settembru jew Ottubru tal-istess sena u George Degiorgio kien qallu li l-aħwa ta' Mksar riedu jeliminaw avukat minn Birkirkara. Kif smajna fix-xhieda preċedenti, Agius kellu ħafna dejn mal-avukat u dan tal-aħħar kien qiegħed jiffittah għall-flus. Il-Koħħu kien saq lejn Birkirkara u ra lill-avukat ħiereġ. L-aħwa kienu jmorru kuljum lejn it-tinda u bdew jippressawhom biex jeħilsu minnu. Jirrakkonta kif darba kellu jmur il-Waterfront tal-Birgu għax Chircop kien qed jiekol hemm ma' martu. Il-Koħħu jispjega li kienu jsegwuh u li Chircop kien jitlaq mir-residenza tiegħu kmieni u li jikkalkula li sat -8.30 a.m dejjem ikun ħareġ biex isuq lejn il-Belt. Jamie Vella kien prepara karozza biex tintuża għad-delitt. Il-Koħħu, Jamie u George ħejjew ir-rotta li kellhom jużaw wara d-delitt. Id-distanza bejnietna u l-avukat kienet bejn metru u metru u nofs Il-Koħħu jgħid li Robert Agius kellu jħallsu €20,000. Ix-xhud spjega li hu ngħata €5,000 qabel minn George Degiorgio u xi €10,000 wara l-qtil. Il-kumplament kien tagħhomlu Robert Agius waqt li kien ma' George f'Buġibba. Jgħid li l-pjan kien li jitilqu kmieni filgħodu, imorru ħdejn il-garaxxijiet, iduru t-toroq biex jaraw li ma kienx hemm toroq magħluqin. Jispjega li kieku ltaqgħu ma' xi krejn u kellhom isibu triq alternattiva. Rigward kif seħħ il-qtil, il-Koħħu spjega li xi ħadd kien qed isuq, xi ħadd kellu jispara u hu kien bilqiegħda wara. Arnaud jistaqsi min kellu jispara u l-Koħħu jwieġbu li "Jamie". Ix-xhud spjega li dakinhar tad-delitt, meta l-avukat Chricop fetaħ il-bieb tal-garaxx, George saq u d-distanza ta' bejniethom kienet ta' madwar metru u metru u nofs u li Jamie spara bejn erba' u ħames tiri. Il-ħwejjeġ tpoġġew f'borża taż-żibel u ntremew f'kantuniera fil-Ħamrun Ix-xhud ikompli jispjega dwar dakinhar tad-delitt. Jikkalkula li kienu madwar sitt bibien bogħod mill-garaxx tal-avukat Chircop meta feġġ dan tal-aħħar. George saq lejn l-avukat u Jamie Vella ġie quddiem il-vittma eżatt. Mistoqsi x'għamel l-avukat Chircop, il-Koħħu qal li dan kellu dahru lejhom u sieq waħda fil-garaxx. Kif waslu ħdejh għamel żewġ passi oħra 'l ġewwa. Vince Muscat jirrepeti li Jamie spara bejn erba' u ħames tiri mingħajr ma ħallew traċċi. Huwa kompla jgħid li mal-ewwel tir baxxa rasu għax kien jaf li din kellha tkun biċċa xogħol ta' malajr. Jispjega li ma setgħux isuqu lejn il-Wied ta' Birkirkara għax kienu jeħlu fit-traffiku. Wara d-delitt saqu lejn il-vettura tiegħu f'Santa Venera. Dakinhar, George kien liebes kappell u nuċċali tax-xemx, mentri Jamie u l-Koħħu kienu libsin balaklava. Il-Koħħu jgħid li Jamie kien qalilhom li l-karozza tad-delitt kien se jeħles minnha hu. Rigward l-arma huwa qal li kien George li kellu jieħu ħsieb li jaħbiha. Il-Koħħu qal li wara saqu lejn appartament ta' Jamie u li hemmhekk tefgħu ħwejjiġhom kollha ġo boroż taż-żibel inkluż iż-żraben u l-ħwejjeġ. Dawn intremew minnhom kollha f'kantuniera fil-Ħamrun. Il-pjan tal-qtil tal-avukat ħa bejn erba' u sitt ġimgħat Is-Supretendent isaqsi minn fejn kienu jġibu l-armi, ix-xhud jgħid li Vella u Ta' Maksar kienu jimpurtawhom bil-Katamaran. Rigward l-AK-47, ix-xhud qal li dakinhar tad-delitt l-arma kienet taħt saqajhom u li kieku nqala xi ntopp, Jamie kien jaf jużaha. Huwa kompla jwieġeb dwar id-delitt u qal li dan il-pjan ħa bejn erba' u sitt ġimgħat.